ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ αριθ. 195/94/COL της 30ής Νοεμβρίου 1994 σχετικά με τις πρόσθετες εγγυήσεις για το σύνδρομο ρινοτραχεΐτιδας/διόγκωσης κεφαλής της ινδόρνιθας για πουλερικά που προορίζονται για ορισμένα κράτη ΕΖΕΣ

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως προσαρμόστηκε από το πρωτόκολλο περί προσαρμογής της συμφωνίας για τον Ευρωπαϊκό Οικονομικό Χώρο, και ιδίως το άρθρο 17 και το πρωτόκολλο 1 παράγραφος 4 στοιχείο δ),

την πράξη που αναφέρεται στο σημείο 19 του κεφαλαίου I του παραρτήματος I της συμφωνίας για τον Ευρωπαϊκό Οικονομικό Χώρο σχετικά με τους υγειονομικούς όρους των ζώων που διέπουν το διακοινοτικό εμπόριο και τις εισαγωγές από τρίτες χώρες πουλερικών και αυγών εκκόλαψης (οδηγία 90/539/EOK του Συμβουλίου, η οποία εφεξής καλείται «πράξη περί πουλερικών»), και ιδίως το άρθρο 12,

τη συμφωνία μεταξύ των κρατών ΕΖΕΣ σχετικά με τη σύσταση Εποπτεύουσας Αρχής και Δικαστηρίου, όπως προσαρμόστηκε από το πρωτόκολλο περί προσαρμογής της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο δ) και το πρωτόκολλο 1 άρθρο 1 στοιχείο γ),

Εκτιμώντας:

ότι η Φινλανδία, όπως ανέφερε στην επιστολή της 11ης Απριλίου 1994, και η Σουηδία, όπως ανέφερε στην επιστολή της 14ης Δεκεμβρίου 1993, θεωρούν τα εδάφη τους απαλλαγμένα από το σύνδρομο ρινοτραχεΐτιδας/διόγκωσης κεφαλής της ινδόρνιθας και ο εμβολιασμός κατά της νόσου αυτής έχει απαγορευτεί επί περισσότερο από ένα έτος 7

ότι η Φινλανδία και η Σουηδία υπέβαλαν αποδεικτικά στοιχεία στην Εποπτεύουσα Αρχή της ΕΖΕΣ, σύμφωνα με το άρθρο 14 παράγραφος 1 της πράξεως περί πουλερικών 7

ότι η Φινλανδία και η Σουηδία ανέλαβαν να παρακολουθήσουν την κατάσταση με ετήσιες έρευνες και να υποβάλουν ετήσια έκθεση στην Εποπτεύουσα Αρχή της ΕΖΕΣ σχετικά με τα ευρήματα που αφορούν το εν λόγω σύνδρομο 7

ότι οι αρχές της Φινλανδίας και της Σουηδίας εφαρμόζουν για την εθνική διακίνηση πουλερικών κανόνες τουλάχιστον ισοδύναμους με εκείνους που προβλέπονται στην απόφαση 7

ότι οι πρόσθετες εγγυήσεις που προβλέπονται στην παρούσα απόφαση δεν πρέπει να απαιτηθούν από τα κράτη ή τις περιφέρειες ΕΖΕΣ που θεωρούνται απαλλαγμένες του εν λόγω συνδρόμου 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της κτηνιατρικής επιτροπής της ΕΖΕΣ, η οποία υποβοηθεί το έργο της Εποπτεύουσας Αρχής της ΕΖΕΣ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Πουλερικά (gallus domesticus και ινδόρνιθες) καθώς και τα αυγά εκκόλαψής τους που προέρχονται από κράτος ΕΖΕΣ ή κοινοτικό κράτος ή περιφέρεια, η οποία δεν διαθέτει πρόσθετες εγγυήσεις όσον αφορά το σύνδρομο ρινοτραχεΐτιδας/διόγκωσης κεφαλής σύμφωνα με το άρθρο 14 της πράξεως που αναφέρεται στο σημείο 4 του κεφαλαίου I του παραρτήματος I της συμφωνίας για τον Ευρωπαϊκό Οικονομικό Χώρο σχετικά με τους υγειονομικούς όρους των ζώων που διέπουν το διακοινοτικό εμπόριο και τις εισαγωγές από τρίτες χώρες πουλερικών και αυγών εκκόλαψης (οδηγία 90/539/EOK του Συμβουλίου) τα οποία προορίζονται για κράτος ή περιφέρεια ΕΖΕΣ που αναφέρεται στο παράρτημα Α της παρούσας απόφασης, πρέπει να πληρούν τους ακόλουθους όρους:

1.1. Τα αυγά εκκόλαψης πρέπει να προέρχονται από σμήνη τα οποία:

- δεν έχουν εμβολιαστεί κατά του εν λόγω συνδρόμου,

- έχουν υποστεί ορρολογική δοκιμή κατά τη διάρκεια των τελευταίων δώδεκα μηνών κατά του συνδρόμου αυτού και τα αποτελέσματα της δοκιμής να έχουν δείξει 95 % ότι η επικράτηση αντισωμάτων για το εν λόγω σύνδρομο είναι μικρότερη από 5 % και

- δεν έδειξαν κλινικά, ορρολογικά ή παθολογικά συμπτώματα του εν λόγω συνδρόμου σύμφωνα με τις επίσημες πληροφορίες κατά τη διάρκεια των τελευταίων δώδεκα μηνών.

1.2. Οι νεοσσοί μιας ημέρας πρέπει:

- να μην έχουν εμβολιαστεί κατά του εν λόγω συνδρόμου,

- να προέρχονται από σμήνη που πληρούν τους όρους του σημείου 1.1 και

- να προέρχονται από εκκολαπτήριο στο οποίο οι πρακτικές εργασίες εξασφαλίζουν ότι τα αυγά αυτά εκκολάπτονται σε τελείως διαφορετικούς χρόνους και τόπους από τα αυγά που δεν πληρούν τους όρους του σημείου 1.1.

1.3. Τα πουλερικά εκτροφής και παραγωγής πρέπει:

- να μην έχουν εμβολιαστεί κατά του εν λόγω συνδρόμου,

- να προέρχονται από εγκατάσταση όπου δεν έγινε εμβολιασμός κατά του συνδρόμου αυτού κατά τη διάρκεια των τελευταίων δώδεκα μηνών πριν από την αποστολή,

- να έχουν απομονωθεί επί 14 ημέρες πριν από την αποστολή υπό τον έλεγχο επίσημου κτηνιάτρου και στον τόπο της απομόνωσης να μην υπάρχουν πουλερικά που να έχουν εμβολιαστεί κατά του συνδρόμου αυτού και να μην υπάρχουν πουλερικά που να έχουν εισέλθει στον τόπο της απομόνωσης κατά τη διάρκεια της περιόδου απομόνωσης,

- να προέρχονται από εγκατάσταση όπου σύμφωνα με τις επίσημες πληροφορίες δεν έχουν παρατηρηθεί κλινικά, ορρολογικά ή παθολογικά συμπτώματα κατά τη διάρκεια των 12 τελευταίων μηνών και

- έχουν υποστεί ορρολογική δοκιμή κατά τη διάρκεια της περιόδου απομόνωσης κατά του συνδρόμου αυτού και τα σχετικά αποτελέσματα να έχουν δείξει πιθανότητα 95 % ότι η επικράτηση αντισωμάτων του συνδρόμου είναι μικρότερη από 5 %.

1.4. Τα πουλερικά σφαγής πρέπει να μεταφέρονται απευθείας στο σφαγείο.

2. Το υγειονομικό πιστοποιητικό που προβλέπεται στο παράρτημνα VI της πράξεως περί πουλερικών πρέπει να συμπληρώνεται από την ακόλουθη ένδειξη για τα πουλερικά και αυγά εκκόλαψης που αποστέλλονται σε κράτος ή περιφέρεια ΕΖΕΣ που αναφέρεται στο παράρτημα Α της παρούσας απόφασης:

«πουλερικά ή αυγά εκκόλαψης σύμφωνα με την απόφαση αριθ. 195/94/COL της Εποπτεύουσας Αρχής ΕΖΕΣ αναφορικά με τις πρόσθετες εγγυήσεις σχετικά με το σύνδρομο ρινοτραχεΐτιδος/διόγκωσης κεφαλής της ινδόρνιθας για πουλερικά που προορίζονται για ορισμένα κράτη ΕΖΕΣ που αναφέρονται στο παράρτημα Α της ίδιας απόφασης.»

3. Τα κράτη ΕΖΕΣ που αναφέρονται στο παράρτημα θα υποβάλουν στην Εποπτεύουσα Αρχή της ΕΖΕΣ ετήσια έκθεση σχετικά με την παρακολούθηση της κατάστασης αναφορικά με το εν λόγω σύνδρομο. Η έκθεση αυτή θα υποβάλεται το αργότερο την 1η Απριλίου του επόμενου έτους.

4. Η παρούσα απόφαση αρχίζει να ισχύει την 1η Δεκεμβρίου 1994.

5. Η παρούσα απόφαση απευθύνεται στα κράτη ΕΖΕΣ.

6. Η παρούσα απόφαση είναι αυθεντική στην αγγλική γλώσσα.

Βρυξέλλες, 30 Νοεμβρίου 1994.

Για την Εποπτεύουσα Αρχή της ΕΖΕΣ

Pekka SΔILΔ

Μέλος της Εποπτεύουσας Αρχής

ΠΑΡΑΡΤΗΜΑ

Α. Περιφέρειες απαλλαγμένες του συνδρόμου ρινοτραχεΐτιδας/διόγκωσης κεφαλής της ινδόρνιθας, οι οποίες δεν επιτρέπουν τον εμβολιασμό

Φινλανδία: Όλες οι περιφέρειες.

Σουηδία: Όλες οι περιφέρειες.